ওয়াকফ সংশোধনী আইন ঘিরে উত্তাল মুর্শিদাবাদ, মালদায় আশ্রিত ঘরছাড়া পরিবার

কলকাতা: ওয়াকফ সংশোধনী আইন (Waqf Amendment Act) ঘিরে রাজ্যের মুর্শিদাবাদ জেলায় তৈরি হয়েছে ভয়াবহ অশান্তি। আইন বাতিলের দাবিতে বিক্ষোভ আর হিংসার ঘটনায় বহু মানুষ ঘরছাড়া হয়ে আশ্রয় নিয়েছেন প্রতিবেশী জেলা মালদার ত্রাণশিবিরে। এই পরিস্থিতিতে আক্রান্ত ও ভীত মহিলাদের পাশে দাঁড়াতে পশ্চিমবঙ্গে এলেন জাতীয় মহিলা কমিশনের চেয়ারপার্সন বিজয়া রাহাতকর (Vijaya Rahatkar)। শুক্রবার কলকাতায় এসে সাংবাদিকদের মুখোমুখি হয়ে তিনি জানিয়েছেন, হিংসায় ক্ষতিগ্রস্তদের সঙ্গে কথা বলে খুব দ্রুতই তিনি রিপোর্ট পাঠাবেন দিল্লিতে।

এদিন সকালেই কলকাতা থেকে মালদার উদ্দেশে রওনা দিয়েছেন জাতীয় মহিলা কমিশনের চেয়ারপার্সন। মালদা জেলাশাসক, পুলিশ সুপার এবং জেলা প্রশাসনের অন্যান্য কর্তাদের সঙ্গে বৈঠকের পাশাপাশি তিনি ব্যক্তিগতভাবে দেখা করবেন হিংসায় ক্ষতিগ্রস্ত মহিলাদের সঙ্গে। ওয়াকফ সংশোধনী আইন পাশের পর থেকেই মুর্শিদাবাদের একাধিক এলাকায় ছড়িয়ে পড়েছে এই অশান্তি। পুড়েছে বাড়ি, দোকানপাট, ঘটেছে লুটপাট, মারধর, এমনকি মৃত্যুর ঘটনাও। আতঙ্কিত বহু পরিবার সব হারিয়ে এখন মালদার অস্থায়ী শিবিরে আশ্রিত। প্রশাসন ধীরে ধীরে তাদের নিরাপদে ফিরিয়ে আনার চেষ্টা চালিয়ে যাচ্ছে।

আরও পড়ুন: সুপ্রিম কোর্টের সমালোচনায় ধনখড়ের মন্তব্য অনৈতিক: ডিএমকে

অভিযোগ উঠেছে, এই অশান্তিতে সবচেয়ে বেশি ক্ষতিগ্রস্ত হয়েছেন মহিলারা। নিরাপত্তাহীনতায় তাঁরা এতটাই আতঙ্কিত যে থানায় গিয়ে অভিযোগ দায়ের করার সাহসও পাচ্ছেন না। এই কারণেই কেন্দ্রীয় মহিলা কমিশনের চেয়ারম্যানের নেতৃত্বে গঠিত একটি বিশেষ দল আজ রাজ্যে এসে পৌঁছেছে। তাঁরা আক্রান্ত মহিলাদের সঙ্গে কথা বলে, তাঁদের অভিজ্ঞতার ভিত্তিতে একটি নিরপেক্ষ রিপোর্ট তৈরি করবেন এবং তা দিল্লিতে পাঠানো হবে বলে আশ্বাস দিয়েছেন বিজয়া রাহাতকর।

এদিকে, আজই মালদার পথে রওনা দিয়েছেন রাজ্যের রাজ্যপাল সিভি আনন্দ বোস (CV Ananda Bose)। গতকাল মুখ্যমন্ত্রী মমতা বন্দ্যোপাধ্যায় তাঁকে এই সফর বাতিল করার অনুরোধ জানিয়েছিলেন, তবে সেই অনুরোধ উপেক্ষা করে আজ সকালেই তিনি মালদার উদ্দেশ্যে রওনা দিয়েছেন। হিংসায় ক্ষতিগ্রস্তদের পাশে দাঁড়ানোর লক্ষ্যে তিনি রেডক্রস সোসাইটিকে নির্দেশ দিয়েছেন, যাতে আশ্রিতদের খাদ্য, চিকিৎসা এবং অন্যান্য প্রয়োজনীয় পরিষেবা নিশ্চিত করা হয়। আজ তিনি মালদার অস্থায়ী শিবিরে গিয়ে পীড়িতদের সঙ্গে কথা বলবেন এবং রাতটা সার্কিট হাউসে থাকার পরিকল্পনা করেছেন।